Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2020/C 56/14)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1)

MEDDELELSE OM GODKENDELSE AF EN STANDARDÆNDRING

»Quarts de Chaume«

Referencenummer: PDO-FR-A0829-AM01

Meddelelsesdato: 14. november 2019

BESKRIVELSE AF OG BEGRUNDELSE FOR DEN GODKENDTE ÆNDRING

1. Geografisk område

Det geografiske område ændres således: »Alle etaper af produktionen finder sted i det geografiske område, som omfatter følgende kommune i departementet Maine-et-Loire på grundlag af den officielle geografiske kode 2018: Rochefort-sur-Loire.

Kortmateriale, der gengiver det geografiske område, kan findes på hjemmesiden for Institut national de l’origine et de la qualité.«

Formuleringsmæssig ændring: Den nye liste over administrative enheder tager hensyn til sammenlægninger og andre ændringer af den administrative områdeinddeling, der er sket siden godkendelsen af produktspecifikationen. Af hensyn til retssikkerheden opstilles listen på grundlag af den gældende version af den officielle geografiske kode, som INSEE udgiver hvert år. Det geografiske områdes perimeter forbliver uændret.

Endelig nævnes det, at kortmateriale, der gengiver det geografiske område, gøres tilgængeligt på INAO’s websted for at holde offentligheden bedre informeret.

Enhedsdokumentets afsnit om det geografiske område ændres i overensstemmelse hermed i punkt 6.

2. Område i umiddelbar nærhed

I kapitel 1, afsnit IV, nr. 3, erstattes listen over kommunerne med:

Aubigné-sur-Layon, Beaulieu-sur-Layon, Bellevigne-en-Layon (tidligere områder i de delegerede kommuner Champ-sur-Layon, Faveraye-Mâchelles, Faye-d’Anjou, Rablay-sur-Layon og Thouarcé), Brissac Loire Aubance (tidligere områder i de delegerede kommuner Brissac-Quincé og Vauchrétien), Chalonnes-sur-Loire, Chaudefonds-sur-Layon, Chemillé-en-Anjou (tidligere område i den delegerede kommune Chanzeaux), Denée, Doué-en-Anjou (tidligere områder i de delegerede kommuner Brigné og Les Verchers-sur-Layon), Mauges-sur-Loire (tidligere områder i de delegerede kommuner Montjean-sur-Loire og La Pommeraye), Mozé-sur-Louet, Savennières, Soulaines-sur-Aubance, Terranjou (tidligere områder i de delegerede kommuner Chavagnes og Notre-Dame-d’Allençon) og Val-du-Layon (tidligere områder i de delegerede kommuner Saint-Aubin-de-Luigné og Saint-Lambert-du-Lattay).

Dette gør det muligt at tage hensyn til de forskellige kommunesammenlægninger, der er sket siden forrige version af produktspecifikationen. Perimeteren for dette område i umiddelbar nærhed forbliver uændret.

Enhedsdokumentets afsnit om de yderligere betingelser ændres i overensstemmelse hermed i punkt 9.

3. Bestemmelse om miljøvenligt landbrug

I kapitel 1, afsnit VI, nr. 2, tilføjes følgende: »Mellem rækkerne skal der være et kontrolleret, naturligt eller sået plantedække. I mangel af et sådant plantedække skal den erhvervsdrivende bearbejde jorden for at kontrollere den naturlige vegetation eller begrunde brugen af biologiske bekæmpelsesmidler, der er godkendt af de offentlige myndigheder til vindyrkning. I tilfælde af brug af biologiske herbicider på en parcel er andre herbicider ikke tilladt«.

Denne ændring afspejler den aktuelle udvikling i de erhvervsdrivendes metoder til fordel for agroøkologien i hele vindistriktet Anjou. Den afspejler, at der i forbindelse med den tekniske udvikling i stigende grad tages højde for miljøbevidstheden. Ændringen medfører nedsat anvendelse af kemiske herbicider ved fremmeaf et plantedække eller gennemførelse af mekanisk ukrudtsbekæmpelse eller anvendelse af biologiske bekæmpelsesmidler. Denne reduktion af herbicider skal øge beskyttelsen af vindyrkningsjordene og bevare deres naturlige funktioner (fertilitet, biodiversitet og biologisk rensning), hvilket bidrager til vinenes kvalitet og ægthed og styrker begrebet vinområde (»terroir«).

Enhedsdokumentet berøres ikke af denne ændring.

4. Forbud mod vinhøst

I kapitel 1, afsnit VII, nr. 1, slettes sætningen »Startdatoen for vinhøsten er fastsat i henhold til bestemmelserne i artikel D. 645-6 i den franske lov om landbrug og havfiskeri (code rural et de la pêche maritime)«.

Fastsættelsen af en startdato for høsten er i dag ikke længere nødvendig, idet de erhvervsdrivende nu har en bred vifte af redskaber til rådighed, der sætter dem i stand til at vurdere druernes modenhed nøjagtigt. Hver erhvervsdrivende råder over en vis mængde udstyr og et antal anordninger, såvel egne som fælles ejede, der gør det muligt præcist at bestemme den optimale dato for igangsætning af høsten på hver parcel alt efter produktionsmålene.

Enhedsdokumentet berøres ikke af denne ændring.

5. Kælderkapacitet

I kapitel 1, afsnit IX, nr. 1, litra d), erstattes sætningen: »Enhver erhvervsdrivende har en kælderkapacitet til vinfremstilling svarende til mindst 1,4 gange bedriftens gennemsnitlige udbytte de seneste fem år« af følgende sætning: »Enhver erhvervsdrivende har en kælderkapacitet til vinfremstilling svarende til mindst 1,4 gange den gennemsnitlige mængde fremstillet vin de seneste fem år«.

I produktspecifikationen henvises der ikke til mængdemæssig kapacitet (udtrykt i hl eller m3), men til udbytte, dvs. en høstet mængde divideret med produktionsarealet (udtrykt i f.eks. hl/ha). Den foreslåede ændring gør det muligt at afhjælpe denne uoverensstemmelse om mængder uden at ændre på grundlaget (fortsat mindst 1,4 gange den gennemsnitlige mængde fremstillet vin på bedriften i løbet af de foregående produktionsår).

Enhedsdokumentet berøres ikke af denne ændring.

6. Cirkulation af vin

Kapitel 1, punkt IX, nr. 5, litra b), vedrørende datoen for cirkulation af vin mellem godkendte oplagshavere udgår.

Enhedsdokumentet berøres ikke af denne ændring.

7. Overgangsbestemmelser

Følgende tilføjes til kapitel 1, afsnit XI: »Bestemmelserne om pligten til at have et kontrolleret, naturligt eller sået plantedække mellem rækkerne eller, i mangel af et sådant plantedække, den erhvervsdrivendes pligt til at bearbejde jorden eller benytte biologiske bekæmpelsesmidler for at kontrollere den naturlige vegetation, gælder ikke for de parceller, der er tilplantet med vinstokke på datoen for godkendelsen af denne produktspecifikation, og hvori afstanden mellem rækkerne er mindre end eller lig med 1,70 m.«

Overgangsforanstaltningen gør det muligt at undgå at straffe de eksisterende vinmarker, hvis nuværende forvaltning ikke er tilpasset de miljøvenlige landbrugsbestemmelser. På tæt beplantede vinmarker, der er kendetegnet ved en afstand mellem rækkerne på mindre end eller lig med 1,70 m, kan vedligeholdelsen af en permanent græsbevoksning eller bearbejdningen af jorden nemlig volde tekniske vanskeligheder (mekanisering, materiel, redskaber osv.). På vinmarker med lav beskæring øger græsbevoksningen også risikoen for frost om foråret. Desuden er et plantedække en desto større konkurrent til vinmarkens vandforsyning, jo større beplantningstætheden er. Til gengæld skal de vinmarker, der tilplantes efter godkendelse af produktspecifikationen, uanset tætheden og afstanden mellem rækkerne, overholde de indførte miljøvenlige landbrugsbestemmelser, som forudsættes bekendt.

Enhedsdokumentet berøres ikke af denne ændring.

8. Registrering

I kapitel 2, afsnit II, nr. 3, erstattes »en puissance« (potentielt) med »naturel« (naturligt).

I tråd med affattelsen af samtlige produktspecifikationer i området Anjou Saumur erstatter »titre alcoométrique volumique naturel« (naturligt alkoholindhold i volumen) udtrykkene »titre en puissance« (potentielt alkoholindhold) eller »degré« (alkoholindhold). Disse ændringer forbedrer disse produktspecifikationers læsbarhed. Harmoniseringen af bestemmelserne om registrering skal lette udarbejdelsen af planen for inspektion af og kontrol med disse registre.

Enhedsdokumentet berøres ikke af denne ændring.

9. Vigtigste punkter, der skal kontrolleres

Kapitel 3 er blevet revideret for at stemme overens med affattelsen af de primære kontrolpunkter i produktspecifikationerne for området Anjou Saumur.

Enhedsdokumentet berøres ikke af denne ændring.

ENHEDSDOKUMENT

1. Betegnelse

Quarts de Chaume

2. Type geografisk betegnelse

BOB – beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Vinene er stille hvidvine, der er fremstillet af druer, som høstes, når de er overmodne, og de har følgende analytiske karakteristika:

Vinene skal have et naturligt alkoholindhold i volumen på mindst 18 %.

Vinene har efter gæring et indhold af gæringsdygtigt sukker (glukose + fruktose) på over 85 g/l.

Det totale indhold af svovldioxid og det totale syreindhold svarer til det, der er fastsat i EU-reglerne.

Vinene er søde hvidvine fremstillet alene af druesorten chenin B. De er både kraftige og delikate, har stor aromatisk kompleksitet, og smagen udviser stor harmoni mellem sødme og nerve, hyppigt understreget af en snert bitterhed. De har en fremragende ældningsevne.

Generelle analytiske karakteristika Maksimalt alkoholindhold (i % vol.) Faktisk minimumsalkoholindhold (i % vol.) 11 Totalt minimumssyreindhold Maksimalt indhold af flygtig syre (i milliækvivalenter pr. liter) 25 Totalt indhold af svovldioxid, maksimum (i milligram pr. liter)

5. Vinfremstillingspraksis

a. Væsentlige ønologiske fremgangsmåder

Specifik ønologisk fremgangsmåde

Anvendelse af druemodtagertragt med snegl, drueperse med pumpe eller kontinuerlig vinpresse er ikke tilladt.

Enhver berigelsesteknik er ikke tilladt. Enhver form for varmebehandling af de høstede druer ved en temperatur under -5 °C er ikke tilladt. Anvendelsen af træflis er ikke tilladt.

Vinene lagres som minimum indtil den 1. juli i året efter høsten.

Ud over ovennævnte bestemmelser skal de ønologiske fremgangsmåder, som anvendes ved fremstillingen af disse vine, opfylde bestemmelserne i EU-lovgivningen og den franske landbrugs- og fiskerilov (»code rural et de la pêche maritime«).

Beplantningstæthed

Dyrkningspraksis

Beplantningstætheden er mindst 5 000 vinstokke pr. ha. På disse vinmarker må afstanden mellem rækkerne ikke overstige 2 m, og afstanden mellem vinstokkene i en planterække må ikke være under 1 m.

Beskæring og espalier

Dyrkningspraksis

Vinstokkene beskæres ved blandet beskæring senest den 30. april med højst 12 skud pr. vinstok På det fænologiske stadium svarende til 11-12 blade skal årets antal af frugtbærende grene pr. stok være mindre end eller lig 10.

Løvværkets højde på espalieret er mindst lig med 0,6 gange afstanden mellem rækkerne, idet denne højde måles mellem løvværkets nederste grænse, som skal være mindst 0,40 m over jorden, og den øverste beskæringsgrænse, som er mindst 0,20 m over den øverste espaliertråd.

Dyrkningspraksis

Kunstvanding er ikke tilladt

Høst

Dyrkningspraksis

Vinene er fremstillet på druer, der høstes, når de er overmodne.

Druerne høstes manuelt ved udvælgelse ad flere omgange.

Transport af høsten

Dyrkningspraksis

Anvendelse af selvtømmende druevogne med transportsnegl og selvtømmende druevogne med vingepumpe er ikke tilladt.

Druerne må ikke stå højere end 1 m i de beholdere, der anvendes til transport af de høstede druer.

b. Maksimumudbytte

25 hektoliter pr. hektar

6. Afgrænset geografisk område

Alle etaper af produktionen finder sted i det geografiske område, som omfatter følgende kommune i departementet Maine-et-Loire på grundlag af den officielle geografiske kode 2018: Rochefort-sur-Loire.

7. Primære druesorter

Chenin

8. Tilknytning til det geografiske område

1. Oplysninger om det geografiske område

a) Beskrivelse af de naturgivne faktorer, der bidrager til tilknytningen

Det geografiske område ligger midt i Anjou og gennemskæres af en stejl højderyg, der strækker sig øst-vest oven for Layon-floden. Det udgør hele arealet af kommunen Rochefort-sur-Loire. De præcist afgrænsede parceller til høst af druer optager ca. 40 ha sydvendte skråninger ved foden af denne stejle højderyg. Det afgrænsede parcelområde breder sig med en niveauforskel på 25-75 m over de yderste skråninger af højderyggen med udsigt over Layon og en placering midt i en af dens slyngninger.

Disse afgrænsede parceller ligger hovedsagelig på en skiferholdig undergrund fra Brioverien, som er det særegne ved stedet, eftersom denne geologiske etage, som er karakteristisk for Layons venstre bred, kun forekommer punktvis på den højre bred. På den højtbeliggende del af det afgrænsede parcelområde titter lokalt buddingsten frem, som er konglomerater af meget eroderede småsten fra flodaflejringer. Den stærkt eroderede jordbund lader moderklippen stå synlig mange steder, men som oftest står vinstokkene i meget fladgrundet lerholdig jord. Disse meget fladgrundede jorde har en meget begrænset vandreserve, og hældningen sikrer en glimrende dræning.

Klimaet i det geografiske område er i lighed med det geografiske område for den kontrollerede oprindelsesbetegnelse »Coteaux de Layon« et nuanceret kystklima. Det geografiske område begunstiges af en føneffekt og ligger i læ for fugtigheden fra havet på grund af det højere Mauges-terræn mod vest, hvilket giver en årlig nedbørsmængde på ca. 600 mm, mens der falder 800 mm over Mauges-massivet. Den lille dal »Bézigon«, der er dannet ved en slyngning af Layon, er gunstigt beliggende for morgendisen, som indhyller vinmarkerne indtil sidst på formiddagen om efteråret. Dette sted, godt beskyttet mod vind fra nord, øst og vest, nyder også godt af et stort antal solskinstimer, som gør det muligt for den stenede jord at blive varmet op om foråret. Forekomsten af steneg langs hele højderyggen, mimose og mandeltræ er her det smukkeste symbol på Anjous milde klima – »la douceur angevine«.

b) Beskrivelse af de menneskelige faktorer, der bidrager til tilknytningen

Vindistriktets navn er ældgammelt. I 1028 overdrager Foulques Nerra til Ronceray abbedi i Angers en ejendom, der ligger i kommunen Rochefort-sur-Loire. Nonnerne i abbediet kender værdien af stedet og ved, hvordan de bedst sikrer en optimal udnyttelse. I det 15. århundrede betaler lensherrerne i Guerche en afgift til nonnerne for leje af »Chaume-jorderne« i form af »de bedste fjerdedele af høsten på roden på bagsiden af den sydvendte skråning«. Ronceray-abbediets drift af stedet gennem flere århundreder har sikret opbevaring af utallige dokumenter, hvori der henvises til vine produceret på »Chaume-jorderne«, f.eks. en indkaldelse af 23. september 1674 til møde om fastsættelse af den lovbestemte høststartdato. I løbet af det 17. og 18. århundrede bliver der stor efterspørgsel efter disse vine fra de hollandske mellemmænd, som gør vindistriktet på Layons bredder til deres foretrukne forsyningskilde.

Den franske revolution sætter borgere i stand til at erhverve sig en bolig midt i det geografiske område. Vindistriktet omstruktureres og opdeles i en række ejendomme. På disse ejendomme arbejdes der på at optimere vinenes kvalitet. I begyndelsen af det 20. århundrede understreger Monsieur Mignot, som driver »Château de Bellerive«, ved adskillige lejligheder de skadelige virkninger af den høje beskæring for druesorten chenin B.

Vinproducenterne indser også hurtigt fordelen ved at høste denne drue ved en fremskreden modenhed og med særlige metoder. Grev Odart skriver i 1845 i »Traité des cépages« (afhandling om druesorterne): »Man må tilføje den betingelse, at den først høstes ved overstegen modenhed på det stadium, den når til ved allehelgensdag, når skindet, der er blødgjort af regnen, angribes af råd.« Målet om overmodenhed er altså en integreret del af høstens formål. I 1816 skriver Jullien i »Topographie de tous les vignobles connus« (alle de kendte vindistrikters topografi): »Til de gode vine høstes der ad flere omgange. De to første høstgange, som kun består af de mest modne druer, giver de vine, man udfører til udlandet. De vine, man får ud af den tredje, forbruges indenlands (…).«

Dekretet af 10. august 1954 om anerkendelse af den kontrollerede oprindelsesbetegnelse »Quarts de Chaume« udmønter dette steds historie og det ønske om kvalitet og autenticitet, som producenterne har næret ned gennem generationer.

2. Oplysninger om produktets kvalitet og egenskaber

Vinene med den kontrollerede oprindelsesbetegnelse »Quarts de Chaume« er søde hvidvine fremstillet alene af druesorten chenin B. De er både kraftige og delikate, har stor aromatisk kompleksitet, og smagen udviser stor harmoni mellem sødme og nerve, hyppigt understreget af en snert af bitterhed. De har en fremragende ældningsevne.

3. Årsagssammenhæng

Kystklimaets sydlige snert, en særdeles gunstig topografisk beliggenhed, en særegen placering ved foden af højderyggen og de fladgrundede og stenede jorde af eroderet skifer fra Brioverien giver producenterne i dette distrikt alle kort på hånden til at fremstille store vine. Druesorten chenin B, der er naturligt hjemmehørende, finder i »Quarts de Chaume« et af de mest velegnede voksesteder. Den udvikler og udfolder sit fulde potentiale her med en særlig kraft og elegance. Producenterne dyrker vinstokkene meget omhyggeligt med det formål at frembringe et lille udbytte.

Stedets særegenhed beror på placeringen midt i en af floden Layons slyngninger. Tidligt om morgenen afsætter efterårets morgendis bittesmå dråber på den fuldmodne drues skind og fremmer derved udviklingen af botrytis cinerea. Svampen bag den »ædle råddenskab« vokser under solens varme stråler frem på de gyldne druer og udløser således en koncentration af sukkeret i druerne og udviklingen af den aromatiske kompleksitet. Til tider skal koncentrationen i visse år med mere tørre sensomre hjælpes på vej i tørringstunneller, hvor en simpel mekanisk påvirkning med vind og varme sikrer en let udtørring af druen. Druerne høstes derefter ved håndkraft ad flere omgange i samme parcel, når de har et sukkerindhold på mindst 298 gram pr. liter most.

I vindistriktet Anjou er der i tidens løb opstået områder, hvor der regelmæssigt er blevet fremstillet exceptionelle vine som »Quarts de Chaume«. Disse områder ligger på gunstige placeringer, hvor topografiske betingelser og jordbunds- og klimaforhold er optimale. De har været kendt og navngivet i århundreder, og producenterne har passet og plejet dem fra vinmark til kælder. Disse områder danner år efter år grundlag for originale vine, som i århundreder er blevet klassificeret øverst blandt Anjou-cru’erne. Allerede i det 15. århundrede var frugten af høsten på »Chaume-jorderne« særdeles eftertragtet. Denne kendthed var først og fremmest lokal, hvilket bekræftes af abbedissen af Ronceray og hendes nonner med deres omhu for vinen og af sognepræsten i Rochefort, som i 1690’erne ikke tøver med at kræve sit nøjagtigt beregnede tilgodehavende: »En fuld pibe vin fra Chaulme, som hr. de la Guerche skal give mig ud af de 19, han opkræver i bemeldte Chaulme.«

Denne kendthed og dette omdømme bredte sig ved Layon-flodens mellemkomst som transportvej for skibsfart og handel. I slutningen af det 18. århundrede gjorde flodens sejlbarhed det muligt for hollænderne at nå hertil for at forsyne sig med disse vine, som tålte søtransporten så godt. I det 19. århundrede lovprises vinene fra »Quarts de Chaume« i adskillige skrifter. Den engelske geograf William Guthries (1708-1770) nævner »cru des Quarts de chaume« i sin klassificering i værket »Nouvelle Géographie Universelle«, som udkom i 1802. I sit værk »L’Anjou, ses vignes et ses vins«, der udkom i 1925, kalder Docteur Maisonneuve vinene fra »Quarts de Chaume«»Layons perler«.

Det er skik at lagre vinene i adskillige måneder, hvilket giver dem en bemærkelsesværdig opbevaringsegnethed og bidrager til at styrke den aromatiske kompleksitet, der træder frem ved smagningen. Benævnelsen »grand cru«, som vinene nu bærer, vidner om skikke, skolet viden og en historisk kendthed, der er bygget op gennem generationer og solidt befæstet.

9. Andre vigtige betingelser (emballering, mærkning, andre krav)

Område i umiddelbar nærhed

Retsgrundlag:

EU-lovgivning

Type supplerende betingelse:

Undtagelse vedrørende produktionen i det afgrænsede geografiske område

Beskrivelse af betingelsen:

Det område i umiddelbar nærhed, som er defineret i undtagelsen vedrørende fremstillingen, forarbejdningen og lagringen af vinen, omfatter følgende kommuner i departementet Maine-et-Loire på grundlag af den officielle geografiske kode 2018: Aubigné-sur-Layon, Beaulieu-sur-Layon, Bellevigne-en-Layon (tidligere områder i de delegerede kommuner Champ-sur-Layon, Faveraye-Mâchelles, Faye-d’Anjou, Rablay-sur-Layon og Thouarcé), Brissac Loire Aubance (tidligere områder i de delegerede kommuner Brissac-Quincé og Vauchrétien), Chalonnes-sur-Loire, Chaudefonds-sur-Layon, Chemillé-en-Anjou (tidligere område i den delegerede kommune Chanzeaux), Denée, Doué-en-Anjou (tidligere områder i de delegerede kommuner Brigné og Les Verchers-sur-Layon), Mauges-sur-Loire (tidligere områder i de delegerede kommuner Montjean-sur-Loire og La Pommeraye), Mozé-sur-Louet, Savennières, Soulaines-sur-Aubance, Terranjou (tidligere områder i de delegerede kommuner Chavagnes og Notre-Dame-d’Allençon) og Val-du-Layon (tidligere områder i de delegerede kommuner Saint-Aubin-de-Luigné og Saint-Lambert-du-Lattay).

Mærkning

Retsgrundlag:

National lovgivning

Type supplerende betingelse:

Supplerende bestemmelser vedrørende mærkningen

Beskrivelse af betingelsen:

De skrifttegn, der på etiketterne benyttes til alle de fakultative angivelser, hvis anvendelse i henhold til fællesskabsbestemmelserne kan reguleres af medlemsstaterne, må hverken i højden eller bredden være større end det dobbelte af størrelsen af de skrifttegn, som udgør navnet på den kontrollerede oprindelsesbetegnelse.

Navnet på den kontrollerede oprindelsesbetegnelse kan suppleres af den traditionelle benævnelse »grand cru« i henhold til de i produktspecifikationen fastsatte bestemmelser.

Den kontrollerede oprindelsesbetegnelse kan suppleres med den geografiske betegnelse »Val de Loire« ifølge de regler, der er fastsat i produktspecifikationen for anvendelse af denne geografiske betegnelse. Bogstaverne i den geografiske betegnelse »Val de Loire« må hverken i højde eller bredde være mere end to tredjedele af bogstaverne i navnet på den kontrollerede oprindelsesbetegnelse.

Navnet på den mindste geografiske enhed kan fremgå af etiketten på vine med den kontrollerede oprindelsesbetegnelse, forudsat at

— det drejer sig om en navngiven matrikelregistreret lokalitet

— navnet fremgår af høstanmeldelsen.

Navnet på den matrikelregistrerede lokalitet anføres med skrifttegn, hvis størrelse hverken i højden eller bredden må være større end halvdelen af størrelsen af de skrifttegn, som udgør navnet på den kontrollerede oprindelsesbetegnelse.

Link til produktspecifikationen

https://info.agriculture.gouv.fr/gedei/site/bo-agri/document_administratif-abcfe31e-d643-4d13-8a1e-40bac856b9f5

(1) EFT L 9 af 11.1.2019, s. 2.